বগুড়ার গাবতলী থানার মামলা থেকে আমীরে জামাআত বেকসুর খালাস  মুহতারাম আমীরে জামাআত প্রফেসর ড. মুহাম্মাদ আসাদুল্লাহ আল-গালিবের বিরুদ্ধে বিগত চারদলীয় জোট সরকারের পক্ষ থেকে ৬টি যেলায় দায়ের করা ষড়যন্ত্রমূলক ১০টি মিথ্যা মামলার মধ্যে গত ৩০ সেপ্টেম্বর১০ বৃহস্পতিবার মামলাটিতে নির্দোষ প্রমাণিত হওয়ায় বেকসুর খালাস পেয়েছেন। দীর্ঘ পাঁচ বছর চার মাস তদন্ত ও শুনানী শেষে রাষ্ট্রপক্ষ অভিযোগ প্রমাণ করতে ব্যর্থ হওয়ায় বগুড়া অতিরিক্ত জেলা ও দায়রা জজ আদলত-১-এর বিচারক কাযী শাহিনা নিগার মামলার রায়ে তাঁকে সহ অন্যান্য আসামীদেরকে বেকসুর খালাস প্রদান করেন। উল্লেখ্য যে, ২০০৫ সালের ২২ ফেব্রুয়ারী দিবাগত মধ্যরাতে মুহতারাম আমীরে জামাআত সহ আহলেহাদীছ আন্দোলন বাংলাদেশ ও বাংলাদেশ আহলেহাদীছ যুবসংঘের কেন্দ্রীয় চার নেতাকে তৎকালীন সরকার প্রথমে ৫৪ ধারায় গ্রেফতার করে। অতঃপর বিভিন্ন যেলায় বোমাবাজি, ব্যাংক ডাকাতি ও হত্যা সহ মোট ১০টি মিথ্যা মামলায় শ্যোন এরেষ্ট দেখায়। এখন বগুড়া স্পেশাল জজ আদালতে আরও দুটি মামলা বিচারাধীন রয়েছে এবং নওগাঁতে একটি হত্যা মামলা তদন্তাধীন রয়েছে। উল্লেখ্য যে, এটাই ছিল বর্তমান সরকারের আমলে প্রথম একটি মামলার রায়।